**Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax. : (36) 550-328**

**e-mail: jegyzo@kerecsend.hu**

***J e g y z ő k ö n y v***

***Kerecsend Község Önkormányzata Képviselő-testületének***

 ***2024. március 1-ei rendkívüli képviselő-testületi üléséről***

*A jegyzőkönyv 28-31-ig számozott oldalt tartalmaz.*

**J E G Y Z Ő K Ö N Y V**

Készült: 2024. március 1-én Kerecsend Község Önkormányzata Képviselő-testületének rendkívüli képviselő-testületi ülésén (Kerecsend, Fő u. 55., 12.00 óra)

***Jelen vannak:***

Sári László polgármester

dr. Szász Kata jegyző

Forgácsné Román Rita alpolgármester

Suha József alpolgármester

Nagy Ferenc képviselő

Burai József képviselő

 Békési Eszter jegyzőkönyvvezető

**Az ülésen elfogadott döntések:**

|  |  |
| --- | --- |
| 15/2024. (III.01.) határozat | Önkormányzati halott |
| 16/2024. (III.01.) határozat | E2 kedvezőbb rögzített áras szerződés elfogadása |

*NAPIRENDEK*

1. Javaslat Gémes László az Önkormányzat saját halottjának tekintésére

előadó: Sári László polgármester

1. E2 szerződésmódosítási javaslat

előadó: dr. Szász Kata jegyző

**1. napirendi pont**

**Sári László polgármester**

Első napirendünkről egy szomorú eset kapcsán kell beszélnünk. Ezzel kapcsolatban egyeztettem mindenkivel és szomorú, hogy erről hoznunk kell egy határozatot, hogy volt polgármesterünket Gémes Lászlót az önkormányzat saját halottjának tekinti. Erről én többet nem is szeretnék mondani, mindannyiótok támogatott. Kérdés esetleg van-e ezzel kapcsolatban? Amennyiben nincs, kérem szavazzunk.

*A képviselő testület egyhangú szavazással (öt igen szavazattal) az alábbi határozatot fogadta el:*

**15/2024. (III.01.) határozata**

Kerecsend Község Önkormányzatának Képviselő-testülete a néhai Gémes Lászlót saját halottjává nyilvánítja, ezzel kifejezve az elhunyt iránti megbecsülését, tiszteletét. Az Önkormányzat a saját halott temetési költségét a 2024. évi költségvetési rendeletének terhére biztosítja.

Egyidejűleg felkéri Sári László polgármestert a temetéssel, valamint a kegyeleti feladatokkal kapcsolatos teendők ellátására.

Határidő: 2024.03.31.

Felelős: Sári László polgármester

**2. napirendi pont**

**dr. Szász Kata jegyző**

Az E2 küldött ki szerződésmódosítást a földgáz adásvétellel kapcsolatban. Amikor bejött ez a gáz válság, akkor minden intézmény fix áras konstrukción volt, ezt módosították, és tőzsdei árfolyam, mozgó árfolyam alapján számolták az intézményekre. Most lehetőség van ismét fix áras konstrukciókra. Ha nem nyilatkozik az önkormányzat, ők akkor is váltanak a fix árasra. Ebben kérném a testület javaslatait. Van egy ilyen lehetőség, hogy kedvezőbb rögzített áras konstrukció hűségidő meghosszabbodással. Ebben az esetben 89,600 EUR/MWh-ra módosul, viszont így a hűségidő 2027. október 1. napjáig hosszabbodik meg, a jelenlegibe 2026. év végéig szerepel. Azért javasolnám ezt a konstrukciót, mivel az E2 az egyetlen, ami földgázt szolgáltat a településen.

**Forgácsné Román Rita alpolgármester**

Ezt megértem, de olyan összevissza mozognak a gázárak manapság. A jelenlegi december 31-ig 94 eurós, ha 2027 –ig meghosszabbítjuk a 89 euróssal, de ha például megszűnne az energiaválság és alacsonyabb lenne a gáz ára, nekünk akkor is a 89 eurós ár lenne 2027 októberig, jól értem?

**dr. Szász Kata jegyző**

Igen így van.

**Forgácsné Román Rita alpolgármester**

Nehéz kérdés, mert ha marad így ez év decemberig, de utána nem tudjuk mi lesz?

**dr. Szász Kata jegyző**

Bármelyik irányba tud elmozdulni a gáz ára.

**Sári László polgármester**

Mindkét javaslat mellett szólnak érvek, de mi van ha 40 euró lesz jövő évben? Ez így nagyon nehéz kérdés.

**dr. Szász Kata jegyző**

Pontosítanék 2026. októberig szól a jelenlegi fix áras konstrukció, amennyiben az önkormányzat nem nyilatkozik. A hűségidős verzióban 2027 októberig 1-ig. Illetve lehetőség van fenntartani a tőzsdei indexált áras konstrukciót is.

**Forgácsné Román Rita alpolgármester**

Akkor nem 2026 december 31, hanem 2026 október?

**dr. Szász Kata jegyző**

Amennyiben nem nyilatkozik az önkormányzat 2026 októberig ez a 94 eurós fix árral kerül módosításra a szerződés. Illetve nyilatkozhat az önkormányzat, hogy ez a 86 eurós legyen 2027 október 1 –ig, vagy tőzsdei indexált áras legyen, ami a jelenlegi, ami 2026 október 1-ig tart. A tőzsdéhez viszonyítva ez az ár mozog. A fix ár talán annyiban preferálható, hogy az intézményeknél talán tudunk tervezni.

**Forgácsné Román Rita alpolgármester**

Maradjunk a fixnél, úgy gondolom.

**Suha József alpolgármester**

Mennyit tudnánk spórolni napi díjban?

**dr. Szász Kata jegyző**

Napi díjban nem tudunk számolni. Az az egyenlet, ami alapján számolnak, három ismeretlenes, tehát három tétel van, ami havonta mozgó összeg.

**Forgácsné Román Rita alpolgármester**

Mi a gyakorlat a többi önkormányzatnál?

**Sári László polgármester**

Teljesen vegyes a visszajelzés.

**dr. Szász Kata jegyző**

Jobb helyzetben álló települések közbeszerzés alapján jártak el, de itt ez nem valósítható meg, mert nincs három ajánlattevő.

**Sári László polgármester**

Ha a fixárast választjuk akkor csak a kedvezőbbet. Nem tudom melyik lenne a legjobb megoldás.

**Forgácsné Román Rita alpolgármester**

Akkor legyen a kedvezőbb a 2027 október 1-ig.

**Sári László polgármester**

Amennyiben nincs több kérdés, észrevétel, szavazzunk!

*A képviselő testület egyhangú szavazással (öt igen szavazattal) az alábbi határozatot fogadta el:*

 **16/2024. (III.01.) határozata**

Kerecsend Község Önkormányzatának Képviselő-testülete megtárgyalta és elfogadta az E2 Hungary Zrt. „Kedvezőbb rögzített áras konstrukció hűségidőszak meghosszabbodásával” elnevezésű ajánlatát.

A Képviselő-testület megbízza Sári László polgármestert az elfogadó nyilatkozat aláírásával.

Határidő: 2024.03.08.

Felelős: Sári László polgármester

**Sári László polgármester**

Köszönöm, az ülést bezárom.

kmf.

 Sári László dr. Szász Kata

 polgármester jegyző